			
[bookmark: _Hlk97201490]Na temelju članka 17. stavka 1. Zakona o ublažavanju i uklanjanju posljedica prirodnih nepogoda („Narodne novine“, broj 16/19.) i članka 42. Statuta Općine Vrsar-Orsera („Službene novine Općine Vrsar-Orsera”, broj 2/21 i 20/25), Općinsko vijeće Općine Vrsar-Orsera na sjednici održanoj _____________. godine, donijelo je

PLAN DJELOVANJA 
U PODRUČJU PRIRODNIH NEPOGODA 
ZA OPĆINU VRSAR-ORSERA 
U 2027. GODINI


Članak 1.
UVOD

Ovim Planom utvrđuje se popis mjera i nositelja mjera u slučaju nastanka prirodne nepogode, procjene osiguranja opreme i drugih sredstava za zaštitu i sprječavanje stradanja imovine, gospodarskih funkcija i stradanja stanovništva te sve druge mjere koje uključuju suradnju s nadležnim tijelima, znanstvenim ustanovama i stručnjacima za područje prirodnih nepogoda, uređuju se kriteriji i ovlasti za proglašenje prirodne nepogode, procjena štete od prirodne nepogode, dodjela pomoći za ublažavanje i djelomično uklanjanje posljedica prirodnih nepogoda nastalih na području Općine Vrsaar-Orsera te druga pitanja u vezi s dodjelom pomoći za ublažavanje i djelomično uklanjanje posljedica prirodnih nepogoda.

Zakonom o ublažavanju i uklanjanju posljedica prirodnih nepogoda (u daljnjem tekstu: Zakon), uređuju se kriteriji i ovlasti za proglašenje prirodne nepogode, procjena štete od prirodne nepogode, dodjela pomoći za ublažavanje i djelomično uklanjanje posljedica prirodnih nepogoda nastalih na području Republike Hrvatske, Registar šteta od prirodnih nepogoda (u daljnjem tekstu: Registar šteta) te druga pitanja u vezi s dodjelom pomoći za ublažavanje i djelomično uklanjanje posljedica prirodnih nepogoda.

Prirodnom nepogodom smatraju se iznenadne okolnosti uzrokovane nepovoljnim vremenskim prilikama, seizmičkim uzrocima i drugim prirodnim uzrocima koje prekidaju normalno odvijanje života, uzrokuju žrtve, štetu na imovini i/ili njezin gubitak te štetu na javnoj infrastrukturi i/ili u okolišu.

Člankom 3. Zakona propisano je da se prirodnom nepogodom smatraju:
1. potres
2. olujni i orkanski vjetar
3. požar
4. poplava
5. suša
6. tuča, kiša koja se smrzava u dodiru s podlogom
7. mraz
8. izvanredno velika visina snijega
9. snježni nanos i lavina
10. nagomilavanje leda na vodotocima
11. klizanje, tečenje, odronjavanje i prevrtanje zemljišta
12. druge pojave takva opsega koje, ovisno o mjesnim prilikama, uzrokuju bitne poremećaje u životu ljudi na određenom području.

Članak 2.
PROCJENA RIZIKA I PLAN DJELOVANJA U PODRUČJU PRIRODNIH   NEPOGODA

Općinsko vijeće Općine Vrsar-Orsera usvojilo je 06. studenog 2024. godine Procjenu rizika od velikih nesreća za Općinu Vrsar-Orsera, koja je polazni dokument za donošenje planskih dokumenata na području civilne zaštite i provođenje zadaća definiranih Zakonom o sustavu civilne zaštite. Na temelju Procjene rizika Općinski načelnik Općine Vrsar-Orsera donosi Plan djelovanja civilne zaštite.
Procjena rizika od velikih nesreća izrađuje se u svrhu smanjenja rizika i posljedica velikih nesreća, odnosno prepoznavanja i učinkovitijeg upravljanja rizicima. Procjenom rizika utvrđuje se spremnost sustava civilne zaštite Općine Vrsar-Orsera da odgovori na moguće prijetnje od velike nesreće i da se odredi način preventivnog djelovanja te reagiranja kako bi se sigurnost lokalnog stanovništva podigla na višu razinu.

Na temelju odredbi „Smjernica za izradu procjene rizika za područje Istarske županije“, Procjena obuhvaća obradu sljedećih rizika:
1. potres
2. požar otvorenog prostora
3. epidemije i pandemije
4. ekstremne temperature
5. tehničko-tehnološke nesreće s opasnim tvarima
6. poplave
Većina identificiranih i obrađenih rizika odnosi se na prirodne nepogode. Procjenom rizika i Planom djelovanja civilne zaštite utvrđen je način reagiranja na identificirane rizike, mjere, operativne snage i sredstva za odgovor na rizike i otklanjanje opasnosti po ljudske živote, materijalna i kulturna dobra, kao i preventivne aktivnosti pa se u ovom Planu neće dodatno obrađivati.

Procjenom rizika nisu zasebno obrađeni sljedeći rizici, odnosno prirodne nepogode propisane Zakonom:
1. tuča, kiša koja se smrzava u dodiru s podlogom
2. mraz
3. izvanredno velika visina snijega
4. snježni nanos i lavina
5. nagomilavanje leda na vodotocima
6. olujni i orkanski vjetar
7. klizanje, tečenje, 
Rizici za prirodne nepogode: izvanredno velika visina snijega, snježni nanosi i lavina, nagomilavanje leda na vodotocima, olujni i orkanski vjetar, klizanje, tečenje, nisu identificirani na području Općine Vrsar-Orsera.
Tuča i mraz pored suše koja je rezultat ekstremnih temperatura, rizici su koji se mogu pojaviti, evidentirani su u prethodnom razdoblju i bili su razlozi za proglašavanje elementarnih nepogoda.



Članak 3.
MJERE ZA UBLAŽAVANJE I UKLANJANJE POSLJEDICA PRIRODNIH NEPOGODA

	Mjere za ublažavanje i uklanjanje posljedica prirodnih nepogoda dijele se u dvije skupine:
 a) preventivne mjere: 
- prostorno planiranje, propisivanje uvjeta gradnje,
- edukacija građana, poljoprivrednika i obrtnika putem stručnih predavanja, okruglih   
   stolova, letaka, brošura i slično
- pravovremeno upoznavanje i upozoravanje na potencijalne ugroze i način  
  postupanja u slučaju nepogode
- izgradnja sustava za navodnjavanje
- uređivanje šumskih prosjeka-požarnih putova i prilaza,
- gradnja i održavanje hidrantske mreže,
- održavanje poljoprivrednih rudina, gradnja pojilišta za divljač i dr. 
	
           b) mjere za ublažavanje i otklanjanje izravnih posljedica prirodnih nepogoda:
- javni poziv na prijavu šteta, procjena šteta i posljedica 
- otklanjanje posljedica prirodnih nepogoda
- pomoć unesrećenima, evakuacija ljudi, imovine i životinja i njihovo privremeno 
  zbrinjavanje
- organizacija pružanja prve medicinske pomoći i medicinskog zbrinjavanja
- organizacija pružanja veterinarske pomoći
- organizacija provođenja asanacije
- popravak i stavljanje u funkciju javnih infrastrukturnih objekata
 - i druge potrebne mjere. 

	Nositelji provedbe Plana djelovanja prioritet će dati provedbi preventivnih mjera kako u segmentu prostornog planiranja tako i u svojoj redovitoj djelatnosti. 

Članak 4.
NOSITELJI PROVEDBE MJERA IZ PLANA DJELOVANJA

Planom djelovanja određuje se postupanje nadležnih tijela, te određivanja mjera i postupanja djelomične sanacije štete od elementarnih nepogoda utvrđenih Zakonom.

Nositelji provedbe mjera iz Plana djelovanja su:
- Općinski načelnik Općine Vrsar-Orsera
- Općinsko povjerenstvo za procjenu šteta od elementarnih nepogoda
- Jedinstveni upravni odjel Općine Vrsar-Orsera.

Općinski načelnik je kao izvršno tijelo Općine Vrsar-Orsera odgovoran za funkcioniranje upravnog tijela Općine Vrsar-Orsera, a do 31. ožujka tekuće godine, podnosi Općinskom vijeću izvješće o izvršenju Plana djelovanja za proteklu kalendarsku godinu.

Općinsko vijeće će donijeti Odluku o osnivanju i imenovanju predsjednika i članova Povjerenstva za procjenu šteta od elementarnih nepogoda u Općini Vrsar-Orsera (u daljnjem tekstu: Općinsko povjerenstvo).

Djelokrug ovlasti i zadaća Općinskog povjerenstva utvrđen je Zakonom o ublažavanju i uklanjanju posljedica prirodnih nepogoda. Članovi Općinskog povjerenstva u svojem radu dužni su postupati savjesno i u skladu s odredbama ovoga Plana.
Općinsko povjerenstvo obavlja sljedeće poslove:
1. utvrđuje i provjerava visinu štete od prirodne nepogode za područje Općine Vrsar-Orsera,
2. unosi podatke o prvim procjenama šteta u Registar šteta,
3. unosi i prosljeđuje putem Registra šteta konačne procjene šteta Županijskom povjerenstvu za procjenu šteta od prirodnih nepogoda Istarske županije (u  daljnjem  tekstu:  Županijsko povjerenstvo),
4. raspoređuje dodijeljena sredstva pomoći za ublažavanje i djelomično uklanjanje posljedica prirodnih nepogoda oštećenicima,
5. prati i nadzire namjensko korištenje odobrenih sredstava pomoći za djelomičnu sanaciju šteta od prirodnih nepogoda prema Zakonu o ublažavanju i uklanjanju posljedica prirodnih nepogoda,
6. izrađuje izvješća  o utrošku dodijeljenih sredstava žurne pomoći i sredstava pomoći za ublažavanje  i djelomično uklanjanje posljedica prirodnih nepogoda i dostavlja ih županijskom povjerenstvu putem Registra šteta,
7. surađuje sa Županijskim povjerenstvom u provedbi  Zakona  o  ublažavanju  i  uklanjanju  posljedica prirodnih nepogoda,
8. donosi plan djelovanja u području prirodnih nepogoda iz svoje nadležnosti,
9. obavlja i druge poslove i aktivnosti iz svojeg djelokruga u suradnji sa Županijskim povjerenstvom.
Ako Općinsko povjerenstvo nije u mogućnosti, zbog nedostatka specifičnih stručnih znanja, procijeniti štetu od prirodnih nepogoda, može zatražiti od Županijskog povjerenstva imenovanje stručnog povjerenstva za područje na kojemu je proglašena prirodna nepogoda.  Stručna povjerenstva pružaju stručnu pomoć Općini Vrsar-Orsera u roku u kojem su imenovana.
Jedinstveni upravni odjel Općine Vrsar-Orsera, odgovoran je za provedbu preventivnih, redovnih, te izvanrednih mjera zaštite od prirodnih nepogoda. 
Jedinstveni upravni odjel obavlja administrativne i financijske poslove za potrebe Općinskog povjerenstva.
U otklanjanju i ublažavanju posljedica prirodnih nepogoda Općina Vrsar-Orsera prvenstveno se oslanja na svoje operativne snage sustava civilne zaštite:
· Stožer civilne zaštite
· Javnu vatrogasna postrojba Poreč i Dobrovoljno vatrogasno društvo Vrsar
· pravne osobe i udruge od interesa za sustav civilne zaštite
· Gradsko društvo Crvenog križa Poreč
· Hrvatska gorsku službu spašavanja, Stanica Pula
·  povjerenike civilne zaštite i njihove zamjenike. 
		Ukoliko vlastite operativne snage nisu dostatne za saniranje, ublažavanje i otklanjanje nastalih šteta, prema zahtjevu Općinskog načelnika ili načelnika Stožera civilne zaštite, u otklanjanje posljedica uključuju se Operativne snage sustava civilne zaštite županijske i državne hijerarhijske razine (Zavod za hitnu medicinu Istarske županije; Istarski domovi zdravlja, Ispostava Poreč; Zavod za javno zdravstvo Istarske županije; Ravnateljstvo civilne zaštite - Služba za civilnu zaštitu Pazin; MUP, Policijska postaja Poreč; Centar za socijalnu skrb Poreč; Istarske ceste d.o.o. Pula; Hrvatske vode VGO Rijeka; HEP ODS d.o.o. Elektroistra Pula; Hrvatske šume d.o.o., UŠP Buzet, Šumarija Poreč; Poljorivredna savjetodavna služba i drugi).



Članak 5.
PROGLAŠAVANJE PRIRODNE NEPOGODE I POSTUPAK PRIJAVE ŠTETA

	Prirodna nepogoda može se proglasiti ako je vrijednost ukupne izravne štete najmanje 20% vrijednosti izvornih prihoda Općine Vrsar-Orsera za prethodnu godinu ili ako je prirod (rod) umanjen najmanje 30% prethodnog trogodišnjeg prosjeka na području Općine Vrsar-Orsera ili ako je nepogoda umanjila vrijednost imovine na području Općine Vrsar-Orsera za 30%.

	Ispunjenje uvjeta za proglašenje prirodne nepogode utvrđuje Općinsko povjerenstvo. S ciljem provjere ispunjenja uvjeta, Općinsko povjerenstvo pristupit će okvirnoj procjeni nastale štete te, ovisno o težini situacije, procijeniti je li nužno poduzimanje žurnih mjera za otklanjanje posljedica prirodne nepogode.

	Ako su ispunjeni zakonski uvjeti, Odluku o proglašenju prirodne nepogode za područje Općine Vrsar-Orsera donosi Župan Istarske županije na prijedlog Općinskog načelnika Općine Vrsar-Orsera.

	Nakon proglašenja prirodne nepogode radi dodjele novčanih sredstava za djelomičnu sanaciju šteta od prirodnih nepogoda Općinsko povjerenstvo u svrhu provedbe ovoga Plana provodi sljedeće radnje:
1. objavljuje javni poziv svim fizičkim i pravnim osobama na čijoj je imovini utvrđena šteta da Općinskom povjerenstvu prijave štetu na propisanom obrascu. Javni poziv objavljuje se na oglasnim pločama i web stranicama Općine Vrsar-Orsera, a može se objaviti i u javnim glasilima, društvenim mrežama ili na drugi odgovarajući način.
2. prijavu prve procjene štete u Registar šteta.
3. prijavu konačne procjene štete u Registar šteta.
4. potvrdu konačne procjene štete u Registar šteta.

	Oštećenik nakon nastanka prirodne nepogode prijavljuje štetu na imovini Općinskom povjerenstvu u pisanom obliku, na propisanom obrascu, najkasnije u roku od osam dana od dana donošenja Odluke o proglašenju prirodne nepogode.

	Nakon isteka roka od osam dana Općinsko povjerenstvo unosi sve zaprimljene prve procjene štete u Registar šteta najkasnije u roku od 15 dana od dana donošenja Odluke o proglašenju prirodne nepogode. Iznimno, oštećenik može podnijeti prijavu prvih procjena šteta i nakon isteka roka od osam dana od dana donošenja Odluke o proglašenju prirodne nepogode u slučaju postojanja objektivnih razloga na koje nije mogao utjecati, a najkasnije u roku od 12 dana od dana donošenja Odluke o proglašenju prirodne nepogode.

	Rok za unos podataka u Registar šteta od strane Općinskog povjerenstva, u slučaju postojanja objektivnih razloga na koje oštećenik nije mogao utjecati, a zbog kojih je onemogućen elektronički unos podataka u Registar šteta, može se produljiti za 8 dana. O produljenju roka odlučuje Županijsko povjerenstvo na temelju zahtjeva Općinskog povjerenstva.
Prijava prve procjene štete sadržava:
1. datum donošenja Odluke o proglašenju prirodne nepogode i njezin broj
2. podatke o vrsti prirodne nepogode
3. podatke o trajanju prirodne nepogode
4. podatke o području zahvaćenom prirodnom nepogodom
5. podatke o vrsti, opisu te vrijednosti oštećene imovine
6. podatke o ukupnom iznosu prijavljene štete
7. podatke i informacije o potrebi žurnog djelovanja i dodjeli pomoći za sanaciju i djelomično uklanjanje posljedica prirodne nepogode te ostale podatke o prijavi štete u skladu sa Zakonom.

Konačna procjena štete predstavlja procijenjenu vrijednost nastale štete uzrokovane prirodnom nepogodom na imovini oštećenika izražene u novčanoj vrijednosti na temelju prijave i procjene štete.

Konačna procjena štete obuhvaća vrstu i opseg štete u vrijednosnim (financijskim) i naturalnim pokazateljima prema području, imovini, djelatnostima, vremenu i uzrocima njezina nastanka te korisnicima i vlasnicima imovine.

Konačnu procjenu štete utvrđuje Općinsko povjerenstvo na temelju izvršenog uvida u nastalu štetu na temelju prijave oštećenika, a tijekom procjene i utvrđivanja konačne procjene štete od prirodnih nepogoda posebno se utvrđuju:
1. stradanja stanovništva,
2. opseg štete na imovini,
3. opseg štete koja je nastala zbog prekida proizvodnje, prekida rada ili poremećaja u neproizvodnim djelatnostima ili umanjenog prinosa u poljoprivredi, šumarstvu ili ribarstvu,
4. iznos troškova za ublažavanje i djelomično uklanjanje izravnih posljedica prirodnih nepogoda,
5. opseg osiguranja imovine i života kod osiguravatelja,
6. vlastite mogućnosti oštećenika glede uklanjanja posljedica štete.

Konačnu procjenu štete po svakom pojedinom oštećeniku koji je ispunio zakonske uvjete Općinsko povjerenstvo prijavljuje Županijskom povjerenstvu u roku od 50 dana od dana donošenja Odluke o proglašenju prirodne nepogode putem Registra šteta.

Iznimno, ako se šteta na dugotrajnim nasadima utvrdi nakon isteka roka za prijavu konačne procjene štete oštećenik ima pravo zatražiti nadopunu prikaza štete najkasnije četiri mjeseca nakon isteka roka za prijavu štete.

Pri konačnoj procjeni štete procjenjuje se vrijednost imovine prema jedinstvenim cijenama, važećim tržišnim cijenama ili drugim pokazateljima primjenjivim za pojedinu vrstu imovine oštećene zbog prirodne nepogode. Za štete na imovini za koje nisu propisane jedinstvene cijene koriste se važeće tržišne cijene za pojedinu vrstu imovine oštećene zbog prirodne nepogode, pri čemu se surađuje s drugim središnjim tijelima državne uprave i/ili drugim institucijama ili ustanovama koje posjeduju stručna znanja i posjeduju tražene podatke.

Prijava konačne procjene štete sadržava:
1. Odluku o proglašenju prirodne nepogode s obrazloženjem
2. podatke o dokumentaciji vlasništva imovine i njihovoj vrsti
3. podatke o vremenu i području nastanka prirodne nepogode
4. podatke o uzroku i opsegu štete
5. podatke o posljedicama prirodne nepogode za javni i gospodarski život Općine Vrsar-Orsera
6. ostale statističke i vrijednosne podatke uređene Zakonom.
Konačnu procjenu štete po svakom pojedinom oštećeniku koji je ispunio uvjete Općinsko povjerenstvo prijavljuje Županijskom povjerenstvu u roku od 50 dana od dana donošenja Odluke o proglašenju prirodne nepogode putem Registra šteta.

Županijsko povjerenstvo prijavljene konačne procjene štete dostavlja Državnom povjerenstvu i nadležnim ministarstvima u roku od 60 dana od dana donošenja Odluke o proglašenju prirodne nepogode putem Registra šteta.

Članak 6.
ŽURNA POMOĆ

	Žurna pomoć dodjeljuje se u svrhu djelomične sanacije štete od prirodnih nepogoda u tekućoj kalendarskoj godini:
	     -jedinicama lokalne i područne (regionalne) samouprave za pokriće troškova sanacije šteta na javnoj infrastrukturi, troškova nabave opreme za saniranje posljedica prirodne nepogode, za pokriće drugih troškova koji su usmjereni saniranju šteta od prirodne nepogode za koje ne postoje dostatni financijski izvori usmjereni na sprječavanje daljnjih šteta koje mogu ugroziti gospodarsko funkcioniranje i štetno djelovati na život i zdravlje stanovništva te onečišćenje  prirodnog okoliša.
	     -oštećenicima fizičkim osobama koje nisu poduzetnici u smislu Zakona, a koje su pretrpjele štete  na imovini, posebice ugroženim skupinama, starijima i bolesnima i ostalima kojima prijeti ugroza zdravlja i života na području zahvaćenom prirodnom nepogodom.
Žurna pomoć dodjeljuje se iz državnog proračuna, proračuna Istarske županije i proračuna Općine Vrsar-Orsera. U pravilu se dodjeljuje kao predujam i ne isključuje dodjelu pomoći u postupku koji je uređen Zakonom i uračunava se u iznos pomoći za djelomičnu sanaciju posljedica prirodnih nepogoda. U slučaju da je iznos predujma veći od iznosa pomoći utvrđenog za konačne potvrđene štete u Registru šteta, Općina Vrsar-Orsera dužna je od oštećenika osigurati povrat viška dodijeljenih sredstava.

Vlada Republike Hrvatske može donijeti odluku o dodjeli žurne pomoći na temelju prijedloga Državnog povjerenstva i/ili Istarske županije ili Općine Vrsar-Orsera.

 Općina Vrsar-Orsrea može iz raspoloživih proračunskih sredstava isplatiti žurnu pomoć za djelomičnu sanacije štete od prirodnih nepogoda. Odluku o dodjeli žurne pomoći donosi Općinsko vijeće na prijedlog Općinskog načelnika. Odlukom se utvrđuje: vrijednost novčanih sredstava žurne pomoći, kriteriji, način raspodjele i namjena korištenja žurne pomoći te drugi uvjeti i postupanja u raspodjeli žurne pomoći.

Općinsko povjerenstvo putem Registra šteta podnosi Županijskom povjerenstvu izvješće o utrošku sredstava za ublažavanje i djelomično uklanjanje posljedica prirodnih nepogoda dodijeljenih iz državnog proračuna Republike Hrvatske u roku od 20 dana od dana donošenja Odluke Vlade Republike Hrvatske o dodjeli sredstava pomoći.

Osim izvješća o utrošku sredstava Općinsko povjerenstvo Županijskom povjerenstvu dostavlja i druge podatke u pisanom i/ili elektroničkom obliku koji osobito uključuju obrazloženja koja se odnose na utrošak i namjensko korištenje novčanih sredstava dodijeljenih iz državnog proračuna Republike Hrvatske, uključujući i izvore sredstava iz fondova Europske unije.

Županijsko povjerenstvo u roku od 30 dana od dana donošenja Odluke Vlade Republike Hrvatske o dodjeli sredstava pomoći, putem Registra šteta i pisanim putem, podnosi Državnom povjerenstvu izvješće o utrošku dodijeljenih sredstava za ublažavanje i djelomično uklanjanje posljedica prirodnih nepogoda koje sadrži objedinjene podatke gradskih i općinskih povjerenstava iz Istarske županije.

U proračunu Općine Vrsar-Orsera svake se godine planiraju sredstva proračunske zalihe kojima raspolaže Općinski načelnik, a prema Zakonu o proračunu mogu se utrošiti za nepredviđene namjene za koje u proračunu nisu osigurana sredstva ili za one namjene za koje se tijekom godine pokaže da za njih nisu utvrđena dovoljna sredstva jer ih pri planiranju proračuna nije bilo moguće predvidjeti. Sredstva proračunske zalihe koriste se za financiranje rashoda nastalih pri otklanjanju posljedica elementarnih nepogoda, epidemija, ekoloških nesreća ili izvanrednih događaja i ostalih nepredviđenih događaja i ostalih nepredvidivih nesreća kao i za ostale nepredviđene rashode tijekom godine.

Članak 7.
REGISTAR ŠTETA

Pravilnikom o Registru šteta od prirodnih nepogoda („Narodne novine“, broj 65/19.) (u daljnjem tekstu: Pravilnik) propisan je sadržaj, oblik i način dostave podataka o nastalim štetama od prirodnih nepogoda.

Registar šteta je središnji izvor informacija o svim štetama nastalim uslijed prirodnih nepogoda na području Republike Hrvatske. U Registru šteta prikupljaju se i evidentiraju podaci na temelju izvršenih procjena šteta od strane općinskih/gradskih/županijskih povjerenstava za procjenu šteta od prirodnih nepogoda, te sadrže:
		-sadržaj prve procjene štete
		-sadržaj konačne procjene štete
		-sadržaj izvješća o utrošku sredstava pomoći.

Šteta se procjenjuje na području na kojem se dogodila. Uvjet za procjenu štete mora biti proglašenje prirodne nepogode. Odluka o proglašenju prirodne nepogode unosi se u Registar šteta po vrsti prirodne nepogode.
Članak 8.
Ovaj Plan stupa na snagu prvog dana nakon dana objave u “Službenim novinama Općine Vrsar-Orsera“.

